Tvö snjóflóð féllu á Flateyri á tólfta tímanum í gær . Annað þeirra lenti á íbúðarhúsi við Ólafstún þar sem fjögurra manna fjölskylda býr . Móðirin komst út um glugga með yngri börnin sín tvö en elsta barnið , stúlka á unglingsaldri , grófst undir flóðinu í svefnherbergi sínu . Liðsmenn úr Björgunarsveitinni Sæbjörgu á Flateyri komu mjög fljótt á staðinn og hófu leit að stúlkunni . Aðstæður voru mjög erfiðar til björgunar , að sögn Magnúsar Einars Magnússonar , formanns björgunarsveitarinnar . „ Snjórinn varð mjög fljótt mjög harður og það var eins mjög erfitt að koma snjó út úr herberginu . Það reyndi því talsvert á mannskapinn en sem betur fer fór þetta vel . “ Móðir stúlkunnar birti í nótt færslu á Facebook þar sem hún greindi frá því að snjóflóð hefði fallið á húsið og dóttir hennar lent undir flóðinu en þau hin bjargast út . Björgunarsveitin hefði komið fljótt á staðinn og grafið dóttur hennar úr flóðinu . „ Hún er heil á húfi talar og hreyfir allt eðlilega , “ skrifaði móðirin og bætti við að beðið væri eftir að læknir kæmi til Flateyrar til að skoða dóttur hennar . Varðskipið Þór var fyrir vestan og sigldi það af stað frá Ísafirði með björgunarsveitarfólk , lögreglumenn og heilbrigðisstarfsfólk . Siglt var með fjölskylduna yfir á Ísafjörð þar sem þau voru flutt til skoðunar á sjúkrahúsinu . Í færslu sem móðirin birti í morgun segir hún að hún hafi farið í betri bátsferðir , „ en ekki hefði ég viljað sigla þetta með öðru skipi “ . Þá ítrekar hún að dóttir sín sé heil á húfi . „ Bara nokkrar skrámur , þvílíkt kraftaverk . Hún var í 40 mínútur grafin undir snjónum og mun ég vera ævinlega þakklát björgunarsveitinni á Flateyri fyrir snör handtök við að grafa hana upp . Eins öðrum Flateyringum sem hlúðu að okkur krökkunum og sáu til þess að okkur væri hlýtt og buðu fram opin faðm sinn . Auðvitað áhöfn varðskipsins , læknum og öllum sem stukku til [...] Kraftaverk að ekki fór verr , mikið er ég þakklát . “ Enn er mjög vont veður fyrir vestan og á Flateyri sést varla milli húsa . Hættustig er enn yfirstandandi á svæðinu og segir Magnús Einar , formaður Sæbjargar , að ákvarðanir um aðgerðir verði teknar þegar líður á daginn .